Tove Videbæk (KRF), 2001-03-29:
Tak for en rigtig god debat.
Tillykke, du venter trillinger, hvor mange kunne du tænke dig?
Det er essensen af den besked, mange kvinder får, når de med videnskabens hjælp er blevet gravide, ja, når de er blevet meget gravide. Bladet Vores Børn har talt med over halvdelen af de familier, der fik trillinger i 1998, og alle har fået tilbudt fosterreduktion, selv om fostrene var både sunde og raske, og alle har fået vidt forskellige beskrivelser af risiko ved en trillingegraviditet.
Formanden for Trillingeforeningen bekræfter også, at i hendes 10 år som formand for Trillingeforeningen har hun talt med 95 pct. af alle trillingefamilier, og hun siger det samme.
Man kan konkludere ud af det, at i dag bliver alle, der venter mere end to børn, automatisk tilbudt at få fjernet et antal fostre.
Overlæge Jakob Ingerslev fra fertilitetsklinikken på Skejby Sygehus bekræfter selv dette.
Han siger: Selvfølgelig presser vi kvinden til at få fjernet et foster, når hun venter tre.
Han fortæller sine patienter, at hver femte trilling, altså 20 pct., dør inden fødslen, og at fire ud af fem, altså 80 pct. trillinger kommer på intensiv afdeling, fordi de bliver født meget tidligt, og det er nok disse tal, fru Lone Møller har hørt.
I Trillingeforeningen, hvor man p.t. har kontakt med familier med 900 trillinger, kender man kun til seks børn, altså under 1 pct., der har handicap, og kun hver tyvende familie, altså 5 pct. mister en eller flere i forhold til hr. Ingerslevs 20 pct. Det passer ikke rigtig sammen med, hvad denne læge siger.
Det Etiske Råd har nu publiceret en redegørelse om sagen
og er kommet med anbefalinger, og de anbefalinger har vi lagt os tæt op ad i dette beslutningsforslag af hensyn til forældrene, af hensyn til fostrene og af hensyn til sundhedspersonalet.
Vi har brug for at få lovreguleret, at sundhedspersonalet kan blive fritaget for medvirken til fosterreduktion, ligesom man kan blive fritaget for at medvirke ved provokeret abort.
Og vedrørende hensynet til forældrene er det en urimelig situation at sætte forældre i.
De har måske i årevis brændende søgt at få deres eget barn, og nu, hvor det endelig er lykkedes, ja, så står de og skal overveje, hvor mange af de levende fostre de ønsker at beholde.
Og ud over det har de ikke noget ordentligt informationsmateriale om, hvad det hele drejer sig om.
Det Etiske Råd mener, at Sundhedsstyrelsen faktisk bør være garant for, at en ekstraordinær indsats gøres for at tilvejebringe et bedre informationsgrundlag om flerfoldsgraviditeter og fosterreduktioner, og at Sundhedsstyrelsen bør være garant for, at det bliver benyttet til gavn for både læger, kommende forældre og børn.
Når vi som samfund går ind og hjælper et par med at få børn, så har vi også som samfund ansvar for at træde til og hjælpe med råd, med vejledning og med at undgå, at kvinderne og parrene bliver sat i disse urimelige situationer, og det kan vi bl.a. gøre ved som hovedregel kun at opsætte ét befrugtet æg og kun opsætte mere end ét, når at man er helt sikker på, at parret ønsker at tage imod mere end ét barn.
Selve lovreguleringen har der været talt en hel del om, og der har været talt om de forskellige tal, så det skal jeg ikke gå yderligere ind i.
Jeg vil bare sige tak for en rigtig god debat, og jeg vil indtrængende opfordre alle medlemmer, både de, der er her, og de, som ikke er her, til at stemme for det her beslutningsforslag af hensyn til kvinderne, af hensyn til parrene, til fostrene og til sundhedspersonalet, og også af hensyn til os som samfund.
Jeg har ikke i de her tal fundet nogen forskel eller noget, der diskriminerer imellem naturlige trillingefødsler og de trillingefødsler, som er kommet på grund af kunstig befrugtning, men jeg har indtryk af, at langt de fleste af disse er på grund af kunstig befrugtning.
Hele årsagen til, at vi startede med det her forslag sidste år var faktisk, at vi fik henvendelse fra trillingeforældrene, fra flerlingefamilieforeningerne, som følte sig klemt og sagde: Vores familier, vores medlemmer bliver simpelt hen presset, og vi, som er i foreningen her, er dem, der har haft kræfter til at stå imod, som har haft ressourcer til at sige, at vi vil have de her børn, men uden for foreningen, sagde de, er der mange, som ikke står imod.